Diari Oficial de la Generalitat Valenciana


Sumari del DOGV 9308, del 29-03-2022 (2022/2309)

RESOLUCIÓ de 2 de novembre de 2021, del director general de Qualitat i Educació Ambiental, per la qual es formula informe d'impacte ambiental del projecte de sondeig per a captació d'aigües subterrànies, parcel·la 132, del polígon 31, partida Beniparrell, del terme municipal d'Onda. Expedient 89/2019/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9308

Data del DOGV
:   29-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2309


Data del document
:   02-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Onda
    * impacte ambiental

RESOLUCIÓ de 2 de novembre de 2021, del director general de Qualitat i Educació Ambiental, per la qual es formula informe d'impacte ambiental del projecte de sondeig per a captació d'aigües subterrànies, parcel·la 132, del polígon 31, partida Beniparrell, del terme municipal d'Onda. Expedient 89/2019/AIA. [2022/2309]  
«Informe d'impacte ambiental  
Expedient: 89/3237-NMU  
Títol: sondeig per a captació d'aigües subterrànies  
Titular: Andrés Guillamón Bou  
Òrgan substantiu: Servei Territorial d'Energia i Mines (Castelló), exp. ASOSUB/2018/23/12  
Localització: parcel·la 132, del polígon 31, partida Beniparrell, del terme municipal d'Onda (Castelló)  
  
Descripció del projecte  
Es tracta d'una captació d'aigua per a ús agrícola que es localitza a pocs metres d'una bassa de reg. L'aqüífer a captar forma part de la massa d'aigües subterrània 080.126 Onda-Espadà, del Pla hidrològic de la conca del Xúquer.  
El sondeig ha sigut ja perforat a rotopercussió i ha aconseguit una profunditat de -222 m, amb un diàmetre de 250 mm, i un entubament a 200 mm, amb una canonada de 5 mm de gruix. La columna travessada va ser d'argiles, margues i algeps (Triàsic tipus Keuper) fins a -183, en què va ser aconseguit l'aqüífer dolomític (Triàsic tipus Muschelkalk). El nivell estàtic es va situar a -27 m. Es va realitzar un assaig de bombament amb una extracció de 5 l/s, i es va estabilitzar en nivell dinàmic a -135 m. Amb un cabal de 5 m³/dia. La superfície afectada per a l'obra ha sigut de 150 m². El detritus extret, donat l'escàs volum que té (11 m³) i la naturalesa terrígena de tipus calcari i llimós, va ser escampat i integrat a la mateixa parcel·la.  
Les coordenades UTM de la ubicació del sondeig són: ETRS89 30: X = 730.821, Y = 4.428.928.  
L'emplaçament del sondeig afecta sòl no urbanitzable comú, segons el planejament urbanístic vigent, i dista uns 100 m de sòl urbà. La parcel·la on se situa té caràcter agrícola (meitat sud-est) i forestal estratègica (la meitat nord-oest, i segons la cartografia del PATFOR), pràcticament per parts iguals. L'emplaçament està allunyat de vies pecuàries catalogades, així com dels elements inventariats que formen part del patrimoni cultural valencià.  
L'accés al punt de perforació es va realitzar directament per la xarxa de camins existent, sense que fora necessari esbrossar per a poder anivellar la plataforma de perforació.  
  
Tramitació administrativa  
Mitjançant l'escrit signat el 24 de setembre de 2019, pel cap del Servei Territorial d'Indústria i Energia de Castelló (referència expedient ASOSUB/2018/23/12), va tindre entrada a aquest òrgan ambiental el document ambiental del projecte, a fi de procedir a l'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
Es tracta d'un projecte ja realitzat; no obstant això, cal indicar que l'expedient en l'òrgan substantiu es va iniciar a partir de la sol·licitud del promotor de data 12 de juny de 2018, per la qual cosa no resulta d'aplicació el que indica l'apartat 5 de la Llei 9/2018, de 5 de desembre, per la qual es modifica l'article 9 de la Llei 21/2013, de 9 de desembre, d'avaluació ambiental, perquè l'aprovació va ser posterior a l'inici de l'expedient.  
Dins del tràmit de consultes, segons l'article 46 de la Llei 21/2013, d'avaluació ambiental, es va traslladar l'expedient al Servei Territorial de Medi Ambient (STMA) de València, en data dijous, 7 de novembre de 2019, perquè aquest disposava d'un tècnic especialista en hidrogeologia, i a fi d'informar sobre les afeccions ambientals derivades de l'execució del projecte.  
En data 13 de novembre de 2020, es rep un informe proposta de la Unitat d'Impacte Ambiental de l'STMA (Direcció Territorial de València), en què es fa un repàs de les característiques tècniques del projecte, de les possibles afeccions ambientals i la relació que té amb altres actuacions de l'entorn, en què s'informa favorablement i s'hi proposa, als efectes ambientals, la resolució favorable amb una sèrie de suggeriments que s'han considerat en aquesta resolució.  
  
Consideracions ambientals  
A partir del document tècnic tramitat, de les anàlisis i els informes recaptats, així com dels antecedents administratius i la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació i suport d'aquesta és escassament rellevant, com també ho és la duració prevista de les obres: menys d'una setmana. No s'espera cap efecte residual després d'aplicar-hi les mesures protectores i correctores previstes.  
b) No es preveu que es puguen produir efectes apreciables sobre la Xarxa Natura 2000 ni sobre cap altre element ambiental ni historicocultural conegut o catalogat.  
Es troba pròxima a la ZEPA Serra d'Espadà, si bé fora d'aquesta. Com a única espècie d'au en la mateixa quadrícula on es troba el sondeig (UTM 1X1 30TYK32) ha sigut identificada l'àguila cuabarrada (Aquila fasciata). La ubicació del sondeig sobre un vial pegat a la bassa de reg no fa previsible que el projecte puga haver afectat flora d'interés ni directament espècies de fauna i la seua zona de nidificació, ja que, d'acord amb la informació extreta del Banc de Dades de Biodiversitat, aquesta espècie nidifica en tallats rocosos de mitjana altitud, que no correspon a les característiques del terreny que ens ocupa.  
  
c) No s'ha plantejat l'acumulació d'efectes negatius respecte d'altres projectes, ni tampoc afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
  
d) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus més enllà del detritus generat per la perforació, que, per la seua escassa magnitud i la naturalesa terrígena, rares vegades poden suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal molt breu i de rellevància ambiental escassa. El risc d'accidents queda regulat per les normes laborals i de seguretat minera, que competeixen a l'òrgan substantiu, de manera que és poc probable que puguen tindre efectes ambientals de consideració.  
f) El sondeig se situa en un entorn predominantment agrícola de secà i amb la qualificació de sòl no urbanitzable comú, segons el planejament municipal vigent.  
  
Per la qual cosa es conclou, en relació amb els criteris de l'annex III de la Llei 21/2013, de 9 de desembre, que el projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària en aquesta fase de la seua tramitació.  
  
Consideracions jurídiques  
El projecte de perforació per al sondeig d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II - grup 3.a.tercer de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat anteriorment, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar que el projecte per a l'autorització i l'equipament del sondeig projectat en la parcel·la 132 del polígon 31, del terme municipal d'Onda (Castelló), promogut per Andrés Guillamón Bou, sense perjudici de l'obtenció prèvia de les autoritzacions sectorials que se li apliquen, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que es troba en l'expedient, a les previsions del projecte i del document ambiental i als termes d'aquest informe, en particular:  
  
1) Tenint en compte la proximitat al terreny forestal, s'haurà d'aplicar el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es facen en terreny forestal o en els seus voltants.  
2) La disponibilitat de cabals d'aigua subterrània no pressuposa cap de dret de canvi d'ús ni autorització per a rompre terreny forestal, aspectes que queden supeditats, en tot cas, a l'aplicació de la seua normativa sectorial.  
3) S'haurà de preveure que el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
4) El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre les normes generals de valoració de materials naturals excavats per a ser utilitzats en operacions de rebliment i obres diferents d'aquelles en què es van generar.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 2 de novembre de 2021.- El director general de Qualitat i Educació Ambiental: Joan Piquer Huerga.»